FI Euroopan unionin virallinen lehti C 274/2

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 274/02

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

ASETUKSEN 9 ARTIKLASSA TARKOITETTU MUUTOSHAKEMUS

”SCHWARZWÄLDER SCHINKEN”

EY-N:o: DE-PGI-0117-0686-03.12.2010

SMM ( X ) SAN ( )

1. Eritelmän kohta/kohdat, jota/joita muutos koskee:

—  Tuotteen nimi — ☒ Tuotteen kuvaus — ☒ Maantieteellinen alue —  Alkuperätodisteet — ☒ Tuotantomenetelmä — ☒ Yhteys maantieteelliseen alueeseen —  Merkinnät — ☒ Kansalliset vaatimukset —  Muu (täsmennettävä)

2. Muutoksen/muutosten tyyppi:

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

Haetut muutokset:

b) Kuvaus: Korvataan ensimmäisessä virkkeessä ilmaisu ”tuotettu määrättyjen valmistusohjeiden mukaisesti ja kylmäsavustettu käyttäen Schwarzwaldin alueelta saatua puuta lisäämällä mausteita, jolloin tuotteen ulkopinta saa tumman värin” ilmaisulla ”maustettu ja suolattu tuottajan omien valmistusohjeiden mukaan (ts. ruiskuttamatta lihaskudokseen suolavettä) ja kylmäsavustettu käyttäen Schwarzwaldin alueelta saatua havupuuta. Näin tuotteen ulkopinta saa tumman värin”. Poistetaan neljännestä virkkeestä sana ”ja”. Lisätään kohdan loppuun seuraava täydennys: ”Schwarzwälder Schinken -kinkussa on valkoinen silavakerros. Ainoastaan poikkeustapauksissa, esimerkiksi reisiluun päästä leikatuissa seläkepaloissa, silavaa ei ole näkyvissä. Jos kinkusta on poistettu rasva, siitä ei saa käyttää nimitystä ”Schwarzwälder Schinken”, vaikka se olisi valmistettu ja viipaloitu kyseisestä tuotteesta.” Perustelu: Haetulla muutoksella pyritään selventämään, että paitsi että savustukseen on käytettävä yksinomaan Schwarzwaldin alueelta saatua puuta, Schwarzwälder Schinken -kinkun erityinen maku riippuu nimenomaan havupuun käytöstä (mikä erottaa sen lehtipuulla savustetuista tuotteista). Haetulla muutoksella halutaan näin korostaa, että savustamiseen on jo pitkään käytetty yksinomaan havupuuta. Schwarzwälder Schinken -kinkussa on aina valkoinen silavakerros. Korkean rasvapitoisuutensa vuoksi se on tyypillisen kinkunmaun välttämätön maunantaja. Tämä selventävä täydennys on tarpeen, koska viime aikoina on tullut tietoon eräitä tapauksia, joissa kylmäsavustettua kinkkua ilman silavakerrosta on mainostettu Schwarzwälder Schinken -kinkkuna.

c) Maantieteellinen alue: Lisätään nimen ”Schwarzwald” jälkeen teksti ”Schwarzwaldin rajoina pidetään lännessä Baselista Karlsruheen johtavaa B 3 -tietä, pohjoisessa Pforzheimista Schwarzwaldin reuna-alueita B 3 -tien varrella Karlsruhen kohdalla, etelässä Rein-jokea Lörrachin kautta Baseliin ja Schopfheimista Waldshutiin ja idässä Wutachtalin, Donaueschingenin, Schwenningenin, Rottweilin, Oberndorf/Sulzin, Nagoldin ja Calwin kautta Pforzheimiin; alueet, joiden kautta edellä mainitut rajalinjat kulkivat 1970-luvun alussa Baden-Württenbergissä toteutettuun kuntauudistukseen saakka, sisältyvät kokonaisuudessaan alueeseen.” Perustelu: Edellä esitetty kuvaus vastaa Schwarzwaldin alueen määritelmää sellaisena kuin se sisältyi aikaisempaan eritelmään. Viittaus 1970-luvun alussa toteutettuun kuntauudistukseen on tärkeä, koska alueuudistuksen jälkeen huomattava määrä ulkopuolisia kuntia ja kokonaisia kaupunkeja lisättiin Schwarzwaldin alueeseen. Freiburgin Albert-Ludwigs-Universität-yliopiston kulttuurimaantieteen laitoksen kanssa käytyjen neuvottelujen perusteella tarkempaa kuvausta ei tarvita alueen rajaamiseksi riittävässä määrin.

e) Tuotantomenetelmä: Lisätään ensimmäisen virkkeen jälkeen seuraava virke: ”Vastaanottotarkastuksen avulla taataan reiden takaosasta valmistetun tuoreen kinkun ostajalle haluttu huippulaatu tuotantoketjun loppuvaiheessa.” Tällöin toisesta virkkeestä tulee kolmas virke, kolmannesta virkkeestä neljäs, neljännestä virkkeestä viides, viidennestä virkkeestä kuudes, kuudennesta virkkeestä seitsemäs ja seitsemännestä virkkeestä kahdeksas virke. Poistetaan kolmannesta virkkeestä ilmaisu ”käsin” ja korvataan ilmaisu ”suuret kypsytyssammiot” ilmaisulla ”säiliöt”. Korvataan neljännessä virkkeessä ilmaisu ”otetaan pois muodostuneesta suolavedestä ja poistetaan suola” ilmaisulla ”otetaan pois suolavedestä”. Lisätään viidennessä virkkeessä ennen sanaa ”seuraava” sana ”nyt”, korvataan ilmaisu ”kaksi viikkoa” ilmaisulla ”useampia päiviä”, lisätään sanan ”kuivavarastointi” jälkeen sana ”(kypsytys)” ja poistetaan ilmaisu ”ritilöillä”. Korvataan kuudes virke seuraavasti: ”Kinkkujen savustamiseen käytettävä savu saadaan muuratuista tulisijoista. Savustaminen tapahtuu savustusuuneissa tai -kammioissa noin +20–30 celsiusasteessa. Se kestää vähintään yhden viikon, ja siihen käytetään Schwarzwaldin alueelta peräisin olevaa havupuuta ja sahanpurua.”. Korvataan seitsemännessä virkkeessä ilmaisu ”noin 20–25 prosentin kuivumisaste” ilmaisulla ”noin 25 prosentin kuivumisaste”. Lisätään seitsemännen virkkeen jälkeen seuraava virke: ”Veden ja valkuaisaineen välinen suhde koskee koko kinkkua”. Perustelu: Erityisesti hygieniaan ja ergonomiaan liittyvistä syistä Schwarzwälder Schinken -kinkkua ei enää suolata puusammioissa tai muissa epäkäytännöllisissä kypsytyssäiliöissä, vaan suolaus tapahtuu ruostumattomasta teräksestä valmistetuissa säiliöissä, minkä vuoksi oli tarpeen mukauttaa eritelmän teksti vastaamaan tuotantomenetelmän muutoksia. Schwarzwälder Schinken -kinkun olennainen tuotantovaihe on suolaus, jonka aikana suola imeytetään kinkkuun ulkopinnan kautta. Tämä tehtiin aiemmin yleensä ainoastaan käsin hieromalla. Sittemmin eräät yritykset ryhtyivät käyttämään kinkun suolaamiseen ns. sumuttimia, jolloin suola imeytettiin täryseulan avulla, minkä vuoksi on myös perusteltua muuttaa eritelmää tältä osin. Tämä yksinomaan tekniseen muutokseen perustuva seikka on syytä ottaa huomioon poistamalla viittaus käsin tapahtuvaan suolaukseen. On tärkeää panna merkille, ettei suolaliuoksen ruiskuttaminen suoraan lihaskudokseen ole missään tapauksessa eritelmän mukaisesti sallittua. Aikaisemmassa eritelmässä määrättiin kaksi viikkoa kestävästä säilyttämisestä kuivavarastossa. Yleisten tuotanto-olosuhteiden parannuttua kahden viikon kuivausjakso on osoittautunut tarpeettomaksi asianmukaisen maun aikaansaamiseksi, joten muutos lisää tuotantolaitosten joustavuutta. Vaatimus, jonka mukaan savustamiseen on käytettävä Schwarzwaldin alueelta saatua havupuuta tai alueen havupuista saatua sahanpurua, vastaa jo kauan käytettyä tuotantotapaa, ja sen tarkoituksena on selventää, että lehtipuiden tai niistä saatujen sahanpurujen käyttöä ei sallita (ks. edellä oleva b alakohta). Noin 25 prosentin kuivumisaste vastaa jo vakiintunutta käytäntöä ja 20–25 prosentin vaihteluväliä. Veden ja valkuaisaineen välinen suhde koskee koko kinkkua. Täsmennys oli tarpeen, koska vanhan eritelmän mukaan oli esimerkiksi mahdollista, että 5 kilogramman painoisesta kinkusta leikattu pieni osa ei olisi täyttänyt edellä mainittua vaatimusta. Sen vuoksi on tarpeen määritellä, että veden ja valkuaisaineen välinen suhde koskee koko kinkkua. Tämä on välttämätöntä, koska kokonaisesta kinkusta leikattujen yksittäisten palojen pH-arvot voivat vaihdella. Esimerkiksi seläkkeen pH-arvo on korkeampi kuin paistin, minkä vuoksi veden ja valkuaisaineen välinen suhde edellisessä on korkeampi.

f) Yhteys maantieteelliseen alkuperään: Poistetaan ensimmäisestä virkkeestä sana ”kuiva”, korvataan ilmaisu ”Schwarzwaldin ylänkö” ilmaisulla ”Schwarzwald” ja ilmaisu ”kolme viikkoa” ilmaisulla ”useampia viikkoja”. Korvataan toisessa virkkeessä verbin monikkomuoto yksiköllä. Perustelu: Koska ilmasto-olosuhteet eivät ole täysin samat kaikissa Schwarzwaldin osissa, sana ”kuiva” poistettiin osittain merkityksettömänä.

i) Yhteisön/jäsenvaltion lainsäädännön vaatimukset: Lisätään i alakohdan kolmannen luetelmakohdan loppuun teksti ”Zusatzstoff-Zulassungs-Verordnung” (asetus elintarvikkeiden lisäaineiden hyväksymisestä). Perustelu: Viittaus elintarvikkeiden lisäaineiden hyväksymisestä annettuun asetukseen lisättiin, koska kyseistä 29 päivänä tammikuuta 1998 annettua asetusta (BGBl. I, s. 231), jota sovelletaan Schwarzwälder Schinken -kinkun tuotantoon, ei vielä ollut hyväksytty eikä se siten ollut voimassa ensimmäisen rekisteröintihakemuksen jättämisajankohtana.

YHTENÄINEN ASIAKIRJA

NEUVOSTON ASETUS (EY) N:o 510/2006

”SCHWARZWÄLDER SCHINKEN”

EY-N:o: DE-PGI-117-0686-03.12.2010

SMM ( X ) SAN ( )

1. Nimi:

”Schwarzwälder Schinken”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2 – Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Schwarzwälder Schinken on sian reiden takaosasta leikattu, raaka ja savustettu luuton kinkku kulmapaistilla tai ilman. Se on maustettu ja suolattu tuottajan omien valmistusohjeiden mukaan (ts. ruiskuttamatta lihaskudokseen suolavettä) ja kylmäsavustettu käyttäen Schwarzwaldin alueelta saatua havupuuta. Näin tuotteen ulkopinta saa tumman värin. Leikkauspinnan lihan väri on voimakkaan punainen, ja tuotteelle on ominaista tyypillinen savun tuoksu. Vähärasvainen osa maistuu tyypillisesti kinkulta, ja silava korostaa ja täydentää tuotteen makua. Silavan on oltava aromiltaan miellyttävän pähkinäistä ja mausteista. Schwarzwälder Schinken -kinkussa on valkoinen silavakerros. Ainoastaan poikkeustapauksissa, esimerkiksi reisiluun päästä leikatuissa seläkepaloissa, silavaa ei ole näkyvissä. Jos kinkusta on poistettu rasva, siitä ei saa käyttää nimitystä ”Schwarzwälder Schinken”, vaikka se olisi valmistettu ja viipaloitu kyseisestä tuotteesta.

3.3 Raaka-aineet (ainoastaan jalostetut tuotteet):

Sian reiden takaosasta valmistettu kinkku. Schwarzwälder Schinken -kinkun valmistukseen käytetty reiden takaosa on saatu sioista, joiden pitotapa, ruokinta ja tyyppi (lihasika) takaavat halutun huippulaadun jalostusketjun loppuvaiheessa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko tuotantoprosessin raaka-aineena käytettävien suolaamattomien reiden takaosien laadun testaamisesta myyntivalmiiseen lopputuotteeseen saakka on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Schwarzwald. Schwarzwaldin rajoina pidetään lännessä Baselista Karlsruheen johtavaa B 3 -tietä, pohjoisessa Pforzheimista Schwarzwaldin reuna-alueita B 3 -tien varrella Karlsruhen kohdalla, etelässä Rein-jokea Lörrachin kautta Baseliin ja Schopfheimista Waldshutiin ja idässä Wutachtalin, Donaueschingenin, Schwenningenin, Rottweilin, Oberndorf/Sulzin, Nagoldin ja Calwin kautta Pforzheimiin; alueet, joiden kautta edellä mainitut rajalinjat kulkivat 1970-luvun alussa Baden-Württenbergissä toteutettuun kuntauudistukseen saakka, katsotaan kokonaisuudessaan kuuluviksi maantieteelliseen alueeseen.

5. Yhteys maantieteeliseen alkuperään:

5.1 Maantieteellisen alueen erityisyys:

Schwarzwaldille on ominaista keskikorkean ylänköalueen ilmasto, joka on erityisen suotuisa Schwarzwälder Schinken -kinkun tuotannon edellyttämien havupuiden kasvun ja erityisen kylmäsavustusmenetelmän kannalta. Lisätekijöitä ovat väestön voimakas perinnetietoisuus ja alueellinen yhteenkuuluvuus.

5.2 Tuotteen erityisyys:

Schwarzwälder Schinken -kinkun ulkopinta on väriltään tumma. Leikkauspinnan lihan väri on voimakkaan punainen, ja tuotteelle on ominaista tyypillinen savun tuoksu. Vähärasvainen osa maistuu tyypillisesti kinkulta, ja silava korostaa ja täydentää tuotteen makua. Silavan on oltava aromiltaan miellyttävän pähkinäistä ja mausteista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Schwarzwälder Schinken -kinkkua on jo pitkään tuotettu Schwarzwaldin alueella perinteisten, sukupolvelta toiselle siirtyneiden valmistusohjeiden mukaan.

Tuotteen erityinen maku perustuu ennen muuta savustamoissa käytettyyn Schwarzwaldin alueelta saatuun havupuuhun. Schwarzwaldin ilma sekä alueella vallitsevat ihanteelliset ilmasto-olosuhteet vaikuttavat merkittävästi useampia viikkoja kestävään kypsytykseen, joka tapahtuu ilmastoiduissa tiloissa savustamisen jälkeen. Näin mausteinen aromi pääsee kehittymään ihanteellisella tavalla, ja tuotteen laatu pysyy jatkuvasti korkeana.

Näiden suotuisien edellytysten ansiosta tämä erityinen savustustapa on kehittynyt Schwarzwaldissa ja saavuttanut nykyisen kukoistuksensa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

(http://register.dpma.de/DPMAregister/geo/detail.pdfdownload/3200)

(1) EUVL L 93, 31.3.2006, s. 12.